Étɔ̄á dzī, mayi wa dzɔdi á zāŋ məyɔŋ. M̀byandán, bâbyandi wa. 3Məbún yā ńnə̄m wóē émɔ̄ mádzâ wa, wa yǎ ó tɔá a mīḿbɔ́g mə́kɔ́g, wa yǎ ó tɔá á yób étēde, wa yǎ wākɔ́bɔ̄ á ńnə̄m étēdē nâ: "Zá ā yi bɔ̌ naa mə́ ku á sí ? " 4Tɔ éyɔŋ wǎyi bɛ́d á yób anə́ óbam, o kə́ lōŋ dūmbá átītie á yób, hə mə sógóló wā á sí ! Ǹtondôbə énye a kɔ́bɔ. 5Tám yēn, miǹwúwúb myâzu ábə wa, ébá bása ézā byə́m ai alú, yə wayi tɔbɔ á myə̄ə̄ŋ ! Ngǎ ngə́ bə́ ńdzībí ábím byə́m láyəan ai bɔ́ ánā ? Ngə́ bə̄kwé bə́ wɔ̂n bâzu ábə wa aná, yə bâyi líg dzóm éfə̄ á sí ngə́ sə̌ kig hə bíbūmá bátɔ́b? 6É é, abím ḿfyalán te Esaú a ngáfyalaban ! Ákúmá díé ásə a ngásɔli lə́ ngákúliban á ngə́ə́ŋ. 7Bátsídan wa á sí dzoe, miǹgə́ngām míē mísə̄ mí ngákpə́gələ wa ekpə́gə́lə́ bēn ! Mim̀fǎŋ bənyɔ́ mvóé bâbi wa ! Ébá bə́ dzâ bidí bíe bálūm wā ngál á məkǒl. "Fəg e nə nyé ńdzāŋán !" 8Ngǎ á nə̄ bə́bə́lá naa ? Amǒs dī bēn á Édom mayi manǎ mim̀fəfə́g, mayǐ fə vǎ fəg á ńkǒl Esaú. 9Ǎ Témân, bəzingí bítá bóe bâyi kɔn ḿbə̂ wɔ̌ŋ, ákyāī yə̄ nâ, é ngul ewê bod yǎyi bɔ, mod ósə á kə sɔbɔ á ńkǒl Esaú.